WHA ลั่นรายได้ปี 61 โต 25% รับ EEC พร้อมเกาะกระแส ICO จ่อระดมทุน “ดิจิทัล โทเคน” ในปีนี้
WHA ลั่นรายได้ปี 61 โต 25% รับ EEC พร้อมเกาะกระแส ICO จ่อระดมทุน “ดิจิทัล โทเคน” ในปีนี้ 
1 ก.พ. 2561

นางสาวจรีพร จารุกรสกุล ประธานเจ้าหน้าที่บริหาร บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า บริษัทมีความสนใจแนวทางการการระดมทุนด้วยเหรียญดิจิทัลผ่านการเสนอขาย ICO โดยมองว่าจะเป็นประโยชน์ให้กับบริษัทในแง่ของการระดมทุนที่ไม่เสียดอกเบี้ย มีต้นทุนต่ำ และระบบธุรกิจสามารถเหรียญมาใช้ประโยชน์ได้ ซึ่งขณะนี้อยู่ระหว่างการศึกษารูปแบบ และคาดว่าจะได้ข้อสรุปและเสนอขายภายในปีนี้
ทั้งนี้ ด้านแผนการลงทุนธุรกิจโลจิสติกส์ในมาเลเซีย ขณะนี้ได้ชะลอแผนการลงทุน จากเดิมที่คาดจะได้ข้อสรุปในช่วงครึ่งปีแรกของปีนี้ เนื่องจากผลตอบแทนยังไม่คุ้มค่าเพียงพอในการลงทุน แต่บริษัทยังไม่ทิ้งแผนลงทุน เพียงแต่รอจังหวะเวลาที่เหมาะสม ขณะที่การลงทุนในเมียนมาอยู่ระหว่างการเจรจากับพันธมิตรท้องถิ่นในธุรกิจโลจิสติกส์ และการลงทุนธุรกิจโลจิสติกส์ในอินโดนีเซียอยู่ระหว่างการออกแบบ คาดว่าจะเห็นความชัดเจนกลางปี 61
สำหรับผลการดำเนินงานในปี 61 บริษัทมั่นใจว่ารายได้จะเติบโตสูงสุดที่ 25% จากการเติบโตในทุกกลุ่มธุรกิจของบริษัททั้งนิคมอุตสาหกรรม โลจิสติกส์ และสาธาณูปโภค ซึ่งปัจจัยบวกด้านเศรษฐกิจในประเทศที่เติบโตได้ดีจะเป็นแรงสนับสนุนหลัก รวมถึงการส่งเสริมการลงทุนในพื้นที่เขตระเบียงเศรษฐกิจพิเศษภาคตะวันออก (EEC) จะเป็นตัวขับเคลื่อนสำคัญให้ธุรกิจของบริษัทปรับตัวสูงขึ้น
ส่วนเป้าหมายยอดขายที่ดินในปี 61 อยู่ที่ 1,400 ไร่ โดยขณะนี้มีลูกค้าอยู่ระหว่างการเจรจาจำนวน 1,000 ไร่ ในจำนวนดังกล่าวมีลูกค้ารายใหญ่จากยุโรปเจรจาซื้อ 300 ไร่ หรือคิดเป็นมูลค่า 1 พันล้านบาท คาดจะได้ข้อสรุปในไตรมาส 1/61 หรือไตรมาส 2/61 อีกทั้งล่าสุดได้บริษัทเซ็นสัญญาซื้อขายที่ดินจำนวน 54 ไร่ ในนิคมอุตสาหกรรมเหมราชอีสเทิร์นซีบอร์ด 2 จังหวัดชลบุรี กับบริษัท จินป่าว พรีซิชั่น อินดัสทรี่ จำกัด เพื่อใช้เป็นสถานที่สำหรับสร้างโรงงานแห่งใหม่ รองรับอุตสาหกรรมอากาศยานเป็นหลัก
ขณะที่มุมมองของบริษัทในกรณีที่กลุ่มซีพีจะลงทุนนิคมอุตสาหกรรม 3,000 ไร่ ในพื้นที่ EEC บริษัทไม่มีความกังวลผลกระทบต่อนิคมฯของบริษัท แต่เชื่อมั่นว่าจะเป็นประโยชน์กับภาพรวมอุตสาหกรรมมากกว่า เนื่องจากกลุ่มซีพีมีความสัมพันธ์อันดีกับนักลงทุนในจีน คาดว่าจะช่วยดึงการลงทุนจากจีนเข้ามามากขึ้น และเพียงพื้นที่เฉพาะของกลุ่มซีพีคงไม่เพียงพอ ทำให้ประเมินว่าจะเกิดประโยชน์ต่อนิคมฯรายอื่นๆด้วย อย่างเช่น WHA ที่ผ่านมามีลูกค้าจีนติดต่อมามาก รวมถึงมีผู้ลงทุนมาขอซื้อแบบทั้งนิคมอฺตสาหกรรม แต่บริษัทไม่สามารถขายให้ได้
โดยปัจจุบัน WHA มีนิคมฯ ในเครือทั้งหมด 10 แห่ง และ 9 แห่งอยู่ในพื้นที่ EEC โดยนิคมฯ ใน EEC มีพื้นที่เหลือขายราว 10,000 ไร่